Document ID: 31983D0073

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Φεβρουαρίου 1983
για τον καθορισμό προστατευτικής ζώνης στην περιοχή του Έβρου (Ελλάδα) και τη χρηματοδοτική συμμετοχή της Κοινότητας στα μέτρα καταπολέμησης του αφθώδους πυρετού στην περιοχή αυτή
(Το κείμενο στην ελληνική γλώσσα είναι το μόνο αυθεντικό)
(83/73/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών ενεργειών επείγοντος χαρακτήρα (1), όπως τροποποιήθηκε τελευταία από την οδηγία 81/477/ΕΟΚ (2), και ιδίως το άρθρο 2,
Εκτιμώντας:
ότι, κατά τα τελευταία χρόνια, σημειώθηκε έξαρση του αφθώδους πυρετού που προκαλείται από εξωτικούς ιούς, σε ορισμένες περιοχές της Νοτιοανατολικής Ευρώπης· ότι εξακολουθεί να υπάρχει ακόμα ο κίνδυνος από τους ιούς αυτούς για το ζωικό κεφάλαιο της Κοινότητας, και ιδίως της Ελλάδας·
ότι η Ελλάδα, για να προστατέψει το ζωικό της κεφάλαιο, έλαβε μέτρα που έχουν στόχο να εμποδίσουν τη διάδοση του αφθώδους πυρετού εξωτικού ιού στο έδαφός της, με τη δημιουργία προστατευτικής ζώνης εμβολιασμού κατά μήκος των συνόρων της με την Τουρκία· ότι ο καθορισμός της ζώνης αυτής αποβλέπει στην προστασία του ζωικού κεφαλαίου της Ελλάδας και των άλλων Κρατών μελών από την ασθένεια αυτή και ότι πρέπει, συνεπώς, να εγκριθεί ·
ότι πληρούνται όλες οι απαιτούμενες προϋποθέσεις για τη χρηματοδοτική συμμετοχή της Κοινότητας· ότι, για να είναι πλήρως αποτελεσματική, η συμμετοχή αυτή πρέπει να φτάνει το ανώτατο όριο που επιτρέπει η απόφαση 77/97/ΕΟΚ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η δημιουργία προστατευτικής ζώνης εμβολιασμού από την Ελλάδα κατά μήκος των συνόρων της με την Τουρκία, στην περιοχή του Έβρου, για την προστασία της από τον αφθώδη πυρετό εξωτικού ιού.
Άρθρο 2
Η συμμετοχή της Κοινότητας καλύπτει:
- το 100 % των δαπανών της Ελλάδας κατά το 1983 και 1984 για την αγορά εμβολίων κατά του αφθώδους πυρετού, που θα χρησιμοποιηθούν στην προστατευτική ζώνη που αναφέρει το άρθρο 1,
- το 50 % των δαπανών που έχουν αναληφθεί από την Ελλάδα για το 1983 και 1984 για την εκτέλεση του εμβολιασμού κατά του αφθώδους πυρετού στην προστατευτική ζώνη που αναφέρει το άρθρο 1.
Η συμμετοχή αυτή χορηγείται αφού υποβληθούν τα δικαιολογητικά και μια λεπτομερής έκθεση για την πραγματοποίηση του εμβολιασμού.
Άρθρο 3
Η παρούσα απόφαση απευθύνεται στην Ελληνική Δημοκρατία.
Έγινε στις Βρυξέλλες, στις 9 Φεβρουαρίου 1983.

Labels: 20
0
6
18
15